Clemens episcopus .... dilectis filiis magistro et fratribus ordinis Predicatorum salutem etc... Exigentibus vestre devotionis meritis, votis [Fol. 34 v°] vestris libenter annuimus et petitiones vestras, quantum cum Deo possumus, favorabiliter exaudimus. Ex parte siquidem vestra fuit propositum coram nobis, quod nonnulli apostolice sedis legati et delegati eorumque subdelegati, auctoritate litterarum sedis ejusdem, in quibus de ordine vestro specialis mentio non habetur, in aliquos vestrum vel loca vestra, excommunicationis, suspensionis et interdicti sententias fulminare eos presumunt et faciunt ab aliis fulminari, ac mandant excommunicatos publice nuntiari et tanquam excommunicatos ab omnibus arctius (sic) evitari in vestrum non modicum prejudicium et scandalum plurimorum. Volentes igitur paci et transquillitati (sic) vestre, paterna sollicitudine, precavere vestris supplicationibus inclinati, ne ab aliquo legato, nisi de latere apostolice sedis misso, vel delegato aut subdelegato, auctoritate sedis predicte litterarum, excommunicari, suspendi vel interdicti possitis, nisi littere iste plenam et expressam de ordine vestro, ac indulto hujusmodi fecerint mentionem, auctoritate vobis presentium indulgemus; ac decernimus nichilominus omnes sententias irritas et inanes ac nullius existere firmitatis, quas contra tenorem presentis indultis per quemcumque contigerit promulgari. Nulli ergo .... si quis autem ..... Datum Perusii, XVII kalendas julii. – anno primo.